อีก 7 ปี เชียงใหม่ กำลังจะมี รถไฟฟ้า
ถ้าพูดถึงเรื่องการเดินทางในเชียงใหม่  สิ่งแรกๆ ที่หลายคนจะคิดถึง คงจะเป็น “รถแดง” แต่เรื่องที่หลายคนอาจจะยังไม่รู้ก็คือ อีก 7 ปีข้างหน้า เชียงใหม่ กำลังจะมี “รถไฟฟ้าสายสีแดง”
12 ต.ค. 2563

อีก 7 ปี เชียงใหม่ กำลังจะมี รถไฟฟ้า /โดย ลงทุนแมน
ถ้าพูดถึงเรื่องการเดินทางในเชียงใหม่ 
สิ่งแรกๆ ที่หลายคนจะคิดถึง คงจะเป็น “รถแดง”
แต่เรื่องที่หลายคนอาจจะยังไม่รู้ก็คือ
อีก 7 ปีข้างหน้า เชียงใหม่ กำลังจะมี “รถไฟฟ้าสายสีแดง”
เรื่องราวของรถแดงเป็นอย่างไร
แล้วทำไมเชียงใหม่ต้องมี รถไฟฟ้าสายสีแดง?
ลงทุนแมนจะเล่าให้ฟัง
╔═══════════╗
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
╚═══════════╝
ถ้าถามว่ารถแดงเกิดขึ้นตั้งแต่เมื่อไร ก็ต้องย้อนกลับไปในปี พ.ศ. 2518
ในตอนนั้น กลุ่มของผู้ขับรถรับจ้างในเมืองเชียงใหม่รวมตัวกันจัดตั้งสหกรณ์ ที่มีชื่อว่า นครล้านนาเดินรถ
เวลาต่อมา สหกรณ์แห่งนี้ได้รับสัมปทานทั้งหมด 21 เส้นทางภายในเขตเมืองเชียงใหม่ 
และได้กำหนดให้สีแดง เป็นสีของรถรับจ้างที่จะวิ่งบริการในเส้นทางดังกล่าว 
นี่จึงเป็นที่มาของชื่อ “รถแดง” ที่เรารู้จักกัน
หน้าตาของรถแดง ไม่ต่างจากรถสองแถวรับจ้างทั่วไป 
แต่รูปแบบบริการกลับสร้างความแตกต่างจากรถสองแถวที่เราเคยเจอ
คือรถแดง เป็นรถรับจ้างไม่ประจำทาง คล้ายกับรถแท็กซี่
แต่สามารถจอดแวะรับผู้โดยสารรายใหม่ได้ตลอดทาง คล้ายกับรถประจำทาง
โดยผู้ขับจะสามารถปรับเปลี่ยนเส้นทางไปตามจุดหมายของผู้โดยสารทุกคน เพื่อส่งผู้โดยสารยังจุดหมายตามที่ตกลงกัน
ด้วยความที่เชียงใหม่มีแหล่งท่องเที่ยวมากมาย จึงทำให้เชียงใหม่ มีนักท่องเที่ยวทั้งชาวไทยและต่างประเทศ เดินทางไปเยี่ยมชมอย่างไม่ขาดสายตลอดเกือบทั้งปี
ในปี 2562 เชียงใหม่ มีจำนวนนักท่องเที่ยวเดินทางมาทั้งหมด 10.8 ล้านคน
มากเป็นอันดับ 4 ของไทย เป็นรองเพียง กรุงเทพฯ ชลบุรี และภูเก็ต
พอนักท่องเที่ยวมีจำนวนมาก จำนวนรถโดยสารสาธารณะก็มีมากตามไปด้วย
โดยปัจจุบันเชียงใหม่มีจำนวนรถโดยสารสาธารณะ คิดเป็น 40% ของจำนวนรถโดยสารสาธารณะทั้งหมดในภาคเหนือ
นอกจากรถโดยสารสาธารณะแล้ว
จำนวนรถยนต์ในเชียงใหม่ก็มีจำนวนมากเช่นกัน
โดยปัจจุบันจำนวนรถยนต์ในเชียงใหม่มีทั้งหมดประมาณ 1.5 ล้านคัน 
คิดเป็นสัดส่วนประมาณ 20% ของจำนวนรถยนต์ทั้งหมดในภาคเหนือ ซึ่งถือว่ามากกว่าจังหวัดอื่นอยู่มาก
จากจำนวนนักท่องเที่ยวที่เพิ่มขึ้นเรื่อยๆ
บวกกับจำนวนรถยนต์ที่มีจำนวนมาก
ทำให้หลายปีที่ผ่านมา เชียงใหม่ กำลังประสบปัญหาการจราจรที่ติดขัดมากขึ้นเรื่อยๆ
ซึ่งพอการจราจรติดขัดหนักขึ้น การเดินทางด้วยรถยนต์และรถโดยสารสาธารณะ โดยเฉพาะ รถแดง ก็ได้รับผลกระทบตามไปด้วย
พอเรื่องเป็นแบบนี้ โครงการที่ถูกคิดขึ้นมาเพื่อแก้ปัญหานี้ก็คือ “รถไฟฟ้าเชียงใหม่” นั่นเอง
ซึ่งผู้ที่เป็นผู้รับผิดชอบโครงการนี้
คือการรถไฟฟ้าขนส่งมวลชนแห่งประเทศไทย หรือ รฟม.
โดยรถไฟฟ้าเชียงใหม่ที่ว่านี้ จะมีทั้งหมด 3 เส้นทาง 
ซึ่งแบ่งเป็น 3 สี ประกอบด้วย สีแดง สีเขียว และสีน้ำเงิน
โดยสายที่จะดำเนินการแรกสุด คือ รถไฟฟ้าสายสีแดง
รถไฟฟ้าสายสีแดง จะมีระยะทางเกือบ 16 กิโลเมตร 
มีเส้นทางเดินรถระหว่างอำเภอแม่ริมไปสู่อำเภอเมืองเชียงใหม่
และจะมีสถานีให้บริการทั้งหมด 16 สถานี 
ซึ่งคาดว่าจะมีค่าโดยสารเริ่มต้น 14 บาทต่อเที่ยว
ก่อนหน้านี้ รถไฟฟ้าสายสีแดง ถูกคาดการณ์ว่าจะเปิดให้บริการได้ในปี พ.ศ. 2566
แต่แล้วก็เกิดความล่าช้าของโครงการ จนต้องถูกเลื่อนกำหนดเปิดออกไปอีก 4 ปี 
โดยล่าสุด คาดว่าจะสามารถให้บริการได้ในปี พ.ศ. 2570
ความล่าช้าที่เกิดขึ้น เป็นเพราะว่า
รถไฟฟ้าสายสีแดง มีเส้นทางบางช่วงตัดผ่านเขตพื้นที่เมืองเก่า
ซึ่งการก่อสร้างจำเป็นต้องมีการสำรวจทางโบราณคดีเสียก่อน
โดยที่ผ่านมามีการประชุมรับฟังความคิดเห็นประชาชนมาแล้ว 2 ครั้ง 
เพื่อหารือข้อสรุปที่ดีที่สุดในการบริการของรถไฟฟ้าสายสีแดง
ซึ่งหลังจากนี้ หากทุกอย่างเป็นไปตามแผนแล้ว
รถไฟฟ้าสายสีแดง จะถูกนำเสนอต่อคณะรัฐมนตรี ภายในปี พ.ศ. 2564 และจะเริ่มการก่อสร้างในปี พ.ศ. 2565
ก็ต้องติดตามโครงการนี้กันต่อไปว่าจะสามารถเปิดให้บริการได้ตรงตามการคาดการณ์หรือไม่
แต่ก่อนที่รถไฟฟ้าสายสีแดงในเชียงใหม่จะเริ่มให้บริการได้
ก็คงต้องใช้รถแดงกันไปก่อน ในตอนนี้..
----------------------
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-กลุ่มสถิติการขนส่ง  กองแผนงาน  กรมการขนส่งทางบก
-
-
-